b'\n_START_ARTICLE_\nKannunvalajat\n_START_PARAGRAPH_\nKannunvalajat ry on Helsingin yliopiston valtiotieteellisen tiedekunnan opiskelijaj\xc3\xa4rjest\xc3\xb6. Kannunvalajat saattaa eri aineita opiskelevat valtiotieteilij\xc3\xa4t yhteen, valvoo opiskelijoiden etua tiedekunnassa ja sen ulkopuolella sek\xc3\xa4 j\xc3\xa4rjest\xc3\xa4\xc3\xa4 vuoden suurimmat tapahtumat kaikille tiedekunnan opiskelijoille. Noin 3000 j\xc3\xa4senen tiedekuntaj\xc3\xa4rjest\xc3\xb6 Kannunvalajat toimii my\xc3\xb6s linkkin\xc3\xa4 tiedekunnan 15 eri ainej\xc3\xa4rjest\xc3\xb6n v\xc3\xa4lill\xc3\xa4 ja edist\xc3\xa4\xc3\xa4 n\xc3\xa4iden yhteisty\xc3\xb6t\xc3\xa4. J\xc3\xa4rjest\xc3\xb6 julkaisee omaa lehte\xc3\xa4, Tutkainta._NEWLINE_Kannunvalajien nykyisess\xc3\xa4, 2015 virallisesti k\xc3\xa4ytt\xc3\xb6\xc3\xb6n otetussa tunnuksessa on kuvattuna kannu, jonka nokasta tippuu pisara. Sit\xc3\xa4 ymp\xc3\xa4r\xc3\xb6i laakeriseppele.  _NEWLINE_Kannunvalajat my\xc3\xb6s omistaa kokonaan valtiotieteilij\xc3\xb6it\xc3\xa4 ty\xc3\xb6markkinoille v\xc3\xa4litt\xc3\xa4v\xc3\xa4n V\xc3\xa4ki Rekrytointi Oy:n ja valmennuskursseja j\xc3\xa4rjest\xc3\xa4v\xc3\xa4n Kannustin Oy:n.\n_START_SECTION_\nYhdistyksen historia\n_START_PARAGRAPH_\nKannunvalajat perustettiin toukokuun 12. p\xc3\xa4iv\xc3\xa4n\xc3\xa4 vuonna 1945 samana vuonna perustetun Helsingin yliopiston valtiotieteellisen tiedekunnan opiskelijaj\xc3\xa4rjest\xc3\xb6ksi. Perustettavan j\xc3\xa4rjest\xc3\xb6n, Valtiotieteen Ylioppilaiden Yhdistyksen, perustamisasiakirjan luovuttivat yliopiston rehtorille puheenjohtaja Veikko Sj\xc3\xb6blom ja sihteeri Aatos Luotonen. T\xc3\xa4m\xc3\xa4n kunniaksi Kannunvalajat viett\xc3\xa4\xc3\xa4 yhdistyksen vuosijuhlaa nykyisin toukokuun toisena lauantaina vuonna 1993 uudelleen henkiin her\xc3\xa4tetyn vuosijuhlaperinteen mukaisesti, vuodesta 1995 alkaen akateemisena juhlapukujuhlana. Yhdistyksen ja mm. valtiotieteellisen tiedekunnan omien promootioperinteiden mukaisesti vuosijuhlan ja sen pitopaikan tulisi olla ainakin jollain tavoin merihenkinen._NEWLINE_Nimi Kannunvalajat juontaa juurensa vuoteen 1722 ja Tanskan sek\xc3\xa4 Norjan yhteisen kansalliskirjailijan Ludvig Holbergin n\xc3\xa4ytelm\xc3\xa4\xc3\xa4n Valtioviisas kannunvalaja. Kannunvalajat osoitti itseironian tajua valitessaan nime\xc3\xa4\xc3\xa4n, sill\xc3\xa4 n\xc3\xa4ytelm\xc3\xa4ss\xc3\xa4 pilkataan nimenomaan politiikan harrastelijoita, jollaisia valtiotieteiden ylioppilaatkin ovat. Sanakirjat m\xc3\xa4\xc3\xa4rittelev\xc3\xa4t kannunvalajan henkil\xc3\xb6ksi, joka pohdiskelee poliittisia tapahtumia v\xc3\xa4h\xc3\xa4isin tiedoin. Vastaavasti kannunvalanta merkitsee poliittista spekulointia ilman riitt\xc3\xa4v\xc3\xa4\xc3\xa4 perehtyneisyytt\xc3\xa4 poliittisiin kysymyksiin._NEWLINE_Kannunvalajien symboleiksi ovat vuosikymmenten kuluessa muodostuneet yhdistyksen mustavalkoinen tunnus, kirkkaanpunaiset haalarit, Valtsika veisaa -laulukirja sek\xc3\xa4 punainen, mustalla raidalla koristeltu yhdistyksen nauha. N\xc3\xa4it\xc3\xa4 perinteisi\xc3\xa4 tunnuksia on jokainen kannunvalaja vapaa k\xc3\xa4ytt\xc3\xa4m\xc3\xa4\xc3\xa4n. Lis\xc3\xa4ksi yhdistyksen hallitus k\xc3\xa4ytt\xc3\xa4\xc3\xa4 nauhassaan metallista hallitusmerkki\xc3\xa4, ja yhdistys voi my\xc3\xb6nt\xc3\xa4\xc3\xa4 ansioituneelle j\xc3\xa4senelleen Hopeinen kannu -nimisen kunniamerkin. Tapahtumissa n\xc3\xa4kyy Kannunvalajien p\xc3\xa4\xc3\xa4v\xc3\xa4rilt\xc3\xa4\xc3\xa4n punainen lippu._NEWLINE_Kannunvalajien tilat ovat sijainneet 1980-luvulta vuoteen 2005 asti Uudella Ylioppilastalolla. Vuosiksi 2005-2010 j\xc3\xa4rjest\xc3\xb6tilat siirrettiin Uudelta ylioppilastalolta Domus Academicaan. Kerhohuonetta kutsuttiin kokonaisuudessaan nimell\xc3\xa4 Kannula. _NEWLINE_2010 Kannunvalajat muuttivat takaisin Uudelle Ylioppilastalolle, kolmanteen kerrokseen. Uusi Kannuklusteriksi kutsuttu kokonaisuus jakaantuu nelj\xc3\xa4\xc3\xa4n huoneeseen: kokoustila Marx, olohuone Beauvoir, juhlatila Weber sek\xc3\xa4 varasto- ja kokoustila Heidegger._NEWLINE_Lis\xc3\xa4ksi Kannunvalajilla on Kuppala-niminen juhlatila valtiotieteellisen tiedekunnan pihapiirin sivurakennuksen, yhteiskuntahistorian laitoksen kivijalassa. Historiallinen nimi viittaa rakennuksessa aiemmin toimineeseen sukupuolitautien klinikkaan.\n_START_SECTION_\nYhdistyksen hallitus\n_START_PARAGRAPH_\nKannunvalajien toimeenpaneva elin on vuosittain vaaleilla valittava hallitus. Vaalikokouksessa valitaan ensin hallituksen puheenjohtaja, jonka j\xc3\xa4lkeen valitaan varapuheenjohtaja, kaksi opintosihteeri\xc3\xa4 ja taloudenhoitajan sek\xc3\xa4 hakemuksesta tiedekuntaj\xc3\xa4rjest\xc3\xb6n lehden Tutkaimen p\xc3\xa4\xc3\xa4toimittaja seuraavalle kalenterivuodelle. T\xc3\xa4m\xc3\xa4n j\xc3\xa4lkeen valitaan 3-13 muuta hallituksen j\xc3\xa4sent\xc3\xa4. Vaalituloksen selvitty\xc3\xa4 uusi hallitus sopii keskin\xc3\xa4isiss\xc3\xa4 neuvotteluissa ty\xc3\xb6njaosta. Vuonna 2018 hallituksen puheenjohtajana toimii Riku Niemi._NEWLINE_Hallituksen j\xc3\xa4senet toimivat opiskelijaedustajina yliopistohallinnossa, kuten erilaisissa tiedekunnan lautakunnissa ja neuvottelukunnissa, joihin tarvitaan opiskelijan\xc3\xa4kemyst\xc3\xa4. Perinteisesti Kannunvalajien hallituksen j\xc3\xa4senet ovat my\xc3\xb6s osallistuneet aktiivisesti HYY:n valiokuntatoimintaan sek\xc3\xa4 pit\xc3\xa4neet yll\xc3\xa4 suhteita muihin j\xc3\xa4rjest\xc3\xb6ihin ja yhteisty\xc3\xb6kumppaneihinsa. _NEWLINE_J\xc3\xa4senist\xc3\xb6n ohella hallituksen toimintaa valvoo yhdistyksen inspehtori, joka nimet\xc3\xa4\xc3\xa4n tiedekunnan henkil\xc3\xb6st\xc3\xb6n piirist\xc3\xa4. T\xc3\xa4ll\xc3\xa4 hetkell\xc3\xa4 Kannunvalajien inspehtorina toimii professori, varadekaani Ullamaija Sepp\xc3\xa4l\xc3\xa4. Hallituksen tukena ja jatkuvuuden edist\xc3\xa4j\xc3\xa4n\xc3\xa4 toimii kahden vuoden v\xc3\xa4lein valittava kuraattori, joka valitaan vanhempien opiskelijoiden tai hiljattain valmistuneiden joukosta._NEWLINE_Kannunvalajien toiminnan raamit m\xc3\xa4\xc3\xa4r\xc3\xa4\xc3\xa4 s\xc3\xa4\xc3\xa4nt\xc3\xb6jen ohella muutaman vuoden v\xc3\xa4lein uusittava strategia sek\xc3\xa4 vuosittain julkaistava toimintasuunnitelma.'